Versindaba Toeris in Hillbrow Archives : Versindaba
Posts Tagged 'Toeris in Hillbrow'
Andries Bezuidenhout. Toeris in Hillbrow
Ek het vir vyf jaar lank elke tweede week 'n rubriek vir die Sondagkoerant Rapport geskryf. Daardie tyd is nou verby – dankie tog! – want dis straf om elke tweede week aan iets oorspronkliks te moet dink. Jou kop is konstant daarmee besig. Dis tóg 'n goeie dissipline, veral die sweep van 'n streng woordbeperking (623 woorde met Rapport se nuwe formaat, om presies te wees).
Jare gelede het ek ook 'n rubriek vir LitNet behartig, maar het vinnig stoom verloor – ek dink deels dalk omdat ek sulke laaaaaaaaang stukke oor musiek en kultuur geskryf het.
'n Tyd gelede wil die uitgewers Human & Rousseau toe weet of hulle nie 'n keur uit die rubrieke kan uitgee nie. Dis iets wat Anne-Marie Mischke ook voorgestel het, jare gelede toe sy nog die rubrieke vir Rapport behartig het, maar toe was daar nog te min om van te kies.
Verlede Desember het ek dus 'n paar weke spandeer om deur al die rubrieke te werk – in Rapport en op LitNet – en 'n keuse te maak. Rubrieke wat oor spesifieke nuusgebeure handel, meer as die helfte, moes snippermandjie toe – die medium gaan tog oor dinge van vlietende belang. Soms is daar egter 'n rubriek wat iets meer sê – spesifiek oor dinge soos herkoms en identiteit. Sulke rubrieke het ek gehou. Ek het verdere tyd spandeer om te dink oor 'n sinvolle, tematiese volgorde vir die klompie wat oorgebly het.
Die boek is nou op die rakke. Die titel is Toeris in Hillbrow.
Dis lekker as jy 'n fase van jou lewe kan afsluit met iets soos 'n boek. Nou het my kop weer meer ruimte vir gedigte, skilderye en musiek.